BMW 5. seeria (E39)

BMW E39 oli platvorm, mida kasutati neljanda põlvkonna 5. seeria BMW-de tootmisel aastatel 1995–2003. Universaalkerega E39 Touring saabus müügile 1996. aastal. Erinevalt eelkäijast E34-st ja järeltulijast E60-st, ei olnud E39 saadaval nelikveolisena ning seda pakuti vaid tagarattaveoga. 
E39 tehnikat ja elektroonikat kasutati ka BMW esimese maasturi X5 loomisel.
Ajalugu.
E39 arendus algas 1989. aastal, lõppdisain kinnitati juunis 1992. E39 sai Saksamaa patendiametilt disainipatendi 20. aprillil 1994, autot esitleti septembris 1995 Frankfurdi autonäitusel. Tootmine ja müük algas 1996. aastal.
Esimesed autod olid uute M52 bensiinimootoritega: 520i 2.0L 150 hj, hinnaga 54 500 Saksa marka (DEM), 523i 2.5L 170hj (58 500 marka) ja 528i 2.8L 193 hj (65 000 marka). Diislina kasutati endiselt E34lt pärit M51 mootorit, 143 hj 525tds maksis 57 000 marka. 1996. aasta jooksul lisandusid M62 V8 bensiinimootorid: 3,5-liitrine 235 hj 535i maksis 76 000 marka ja 4.4L 286hj 540i 88 000 marka. Kõik autod olid standardvarustuses viiekäigulise manuaalkäigukastiga - 520i ja 523i kasutasid Getrag 250 (BMW majasiseselt S5D 250G), 525tds, 528i ja 535i ZF S5-31 (S5D 320Z), välja arvatud 540i, mis kasutas Getragi kuuekäigulist S6S 420G. Automaatkäigukastiks oli alguses viiekäiguline ZF 5HP18 (V8-mootoritel 5HP24).
USA-s tuli E39 müügile 1997. mudeliaastal, saadaval olid 528i (37 900 dollarit) ja 540i (49 900 dollarit).
BMW M5.
1998. aasta Genfi autonäitusel esitleti M5, mis kasutas M62 sportvarianti S62, töömahuga 4941 cm3 ja võimsusega 294 kW (400 hj). M5 oli saadaval ainult 540i-l kasutatava Getrag 420G kuuekäigulise käsikäigukastiga, automaatkäigukasti ei pakutud. Erinevalt eelmistest põlvkondadest toodeti M5 nüüd tehaseliinil, mitte enam käsitööna. Saksamaal oli 1. septembri 1998 seisuga M5 hind 140 000 marka, USA-s maksis 2000. mudeliaasta M5 69 400 dollarit. 
Mudeliuuendused.
1998. aastast oli saadaval ka 2,9-liitrine M57 diiselmootor (530d) võimsusega 181 hj, hinnaga 67 600 marka. Septembris 1998 vahetas 5HP18 automaatkäigukasti välja 5HP19.
2000. aasta septembris toimus suur mudeliuuendus, mille käigus said kõik autod endale M5-laadse esivõre, muudeti ka esi- ja tagatulesid. Lisaks toimus mootoriuuendus: M52 mootorite asemele tuli M54, 520i töömaht suurenes 2,2 liitrini ja võimsus 170 hj-ni. 523i asemele tuli 525i, sama töömahuga, kuid 20 hj võimsamana (192 hj), 528i asemele 530i, võimsus kasvas 231 hj-ni. Ka 525td ja 525tds M51 tootmine lõpetati: 525td asemele tuli neljasilindrine M47 520d (136 hj), 525tds asemele R6 M57 525d (163 hj). 520d ei olnud saadaval automaatkäigukastiga. 530d võimsus kasvas 184 hj-lt 193 hjle.
Eestis maksid 1. märts 2001 seisuga mudeliuuenduse järgsetest autodest 520i 449 500 Eesti krooni, 525i 478 100, 530i 545 200, 535i 679 800, 540i 785 600, M5 1 180 000, 520d 439 300, 525d 477 300 ja 530d 544 200 krooni. Automaatkäigukast (ei saanud mudelile 520d ja M5) lisas hinnale 30 000 krooni, universaalkere Touring (ei saanud mudelitele 535i ja M5) 35 000 krooni. Soomustatud 540iA Protection maksis 1 460 000 krooni.
E39 sedaane toodeti kuni 2003. a suveni ja sama aasta juulis tuli välja järeltulija 5. seeria E60, aga universaale toodeti veel 2004. aastani. Viimastest autodest maksid Saksamaal 1. märtsi 2003 seisuga 535i 46 000, 540i 52 500, M5 75 500, 520d 32 050, 525d 34 850 ja 530d 37 500 eurot.
Ka Eestis müüdi E39 2003. aastani (sedaani oktoobrini, universaali detsembrini). Viimastest autodest maksis seisuga 7. august 2003 520d sedaan 433 300 Eesti krooni, 520i 450 200, 525d 478 700, 525i 483 600, 530d 539 700, 530i 540 600, 535i 667 500 ja 540i 762 100. Automaatkäigukast (ei saanud 520d-le) lisas hinnale 30 000 krooni. Soomustatud 540iA Protection maksis 1 448 000 krooni. Touring (ei saanud 535i-le) lisas hinnale 35 000 krooni. M5 maksis 1. aprill 2003 seisuga 1 153 000 krooni.